ДО

ПЕТЯ ПАВЛОВА КИРОВА

ОБЩИНСКИ СЪВЕТНИК

УВАЖАЕМА ГОСПОЖО КИРОВА,

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

 Във връзка с депозираното от Вас питане с рег.№ 07-00-23/ 27.02.2024 год., касаещо изграждането на соларни инсталации върху покривното пространство на МБАЛ „Д-р Киро Попов“ и СУ „Христо Проданов“, Ви предоставям следната информация:

 **Въпрос 1.** Има ли инвестиционни намерения от частни или общински фирми за изграждане на горните соларни системи, които след довършването им да станат собственост на същите фирми или соларните системи ще бъдат собственост на СУ „Христо Проданов“, МБАЛ „Д-р Киро Попов“ и т.н., тоест общинска собственост?

 **Отговор:** На основание чл. 62, ал. 2 от Закона за енергетиката и Решение №719, взето с протокол №32 от заседание на Общински съвет Карлово, проведено на 27.01.2022 г., Общински съвет Карлово е разрешил да се учреди временно, за срок от 25 години, възмездно право на строеж на „Грей Стоун България“ ЕООД, за изграждане на фотоволтаична електрическа централа, върху 1177 кв.м. застроена площ, върху покрива на МБАЛ „Д-р Киро Попов“, гр. Карлово, съответно върху сгради с идентификатор 36498.501.74.1; 36498.501.74.2; 36498.501.74.3 и 36498.501.74.4.

 На основание чл. 62, ал. 2 от Закона за енергетиката и Решение №1187, взето с протокол №55 от заседание на Общински съвет Карлово, проведено на 23.03.2023 г., Общински съвет Карлово е разрешил да се учреди временно, за срок от 25 години, възмездно право на строеж на „Грей Стоун Ринюъбълс“ ЕООД за изграждане на независим енергиен комплекс – фотоволтаична инсталация, върху 1552 кв.м. застроена площ върху покрива на сграда с ИД 36498.501.694 – СОУ „Христо Проданов“, гр. Карлово.

 **Въпрос 2.** Електричеството, което тези соларни системи ще произвеждат, ще бъде ли собственост на общината и съответно безплатно за общинските сгради или ще бъде заплащано на определени фирми, ако евентуално същите станат собственици на инсталациите и ако това е така, какви са договорените цени на електричеството, което ще бъде произведено от тези соларни системи ?

 **Отговор:** Електричеството, което ще бъде произвеждано от тези фотоволтаични централи, ще бъде собственост на приемателя на правото на строеж. По отношение на договорени цени за електричество, за захранване на гореописаните сгради, Ви уведомявам, че към настоящия момент фотоволтаичните централи не са присъединени от ЕВН България ЕООД.

С УВАЖЕНИЕ,

Д-Р ЕМИЛ КАБАИВАНОВ

*КМЕТ НА ОБЩИНА КАРЛОВО*